Video: Mamba verras mans op bootDie Swartmamba wat twee Middelsburgse vriende verlede week op hul boot op die Loskopdam verras het. (Skermskoot uit video / Spyker Dormehl) ŉ Yslike swartmamba het twee Middelburgse vriende verlede week op hul boot op die Loskopdam in Mpumalanga verras. Spyker Dormehl (45) en sy vriend, Willie Cloete (55), het op Cloete se boot visgevang en was op pad terug toe die boot sonder brandstof gaan staan het. Die twee het brandstofkanne op die boot geruil. Toe een motor nie wou aanskakel nie, het Dormehl gebuk om die balletjie van dié motor te pomp. Dis toe dat hy die drie meter lange swartmamba gewaar. “Ek het myself amper bedinges. “Ek het gedink hy [die slang] het my gepik, want hy het my vinger geraak. As hy het, sou ek dit nie gemaak het nie, want ons was nog sowat ŉ halfuur weg van die damwal.” Dormehl sê hy is nie in die algemeen ŉ bangerige mens nie, maar het daai dag as’t ware gevries. “Ek het eers ontspan toe ek sien hy sit onder die motor vas. Die Swartmamba wat twee Middelsburgse vriende verlede week op hul boot op die Loskopdam verras het. (Skermskoot uit video / Spyker Dormehl) “As daai ding in die boot beland het, was ons in die moeilikheid.” Dormehl het die slang eindelik met sy visstok teen die kop geslaan en met ŉ mes doodgesteek. “Dit was die eerste keer in my lewe dat so iets met my gebeur het. En dít nogal op Loskopdam waar ons gereeld visvang.” Hy sê hy is nie seker presies hoe en wanneer die slang op die boot beland het nie, maar dat die reptiel beslis nie die hele dag daar kon gewees het nie. “Ons was van 09:00 tot 16:00 op die water. “My erdwurmbakkie lê in die hoekie by die pompie van die motor, so my hande was heeldag daar in en uit. As die slang vroeër daar was, sou hy my beslis gepik het. Ek vermoed hy het opgeseil toe ons klaar visgevang en ŉ bietjie ontspan het.” Die Facebook-groep Snakes of Southern Africa het die video van die voorval van hul blad verwyder omdat hulle meen dat Dormehl die slang met ŉ visstok “mishandel” het. Dormehl sê egter dat hy geen ander uitweg gesien het nie en gedoen het wat nodig was om homself te beskerm.